Saluese zaeme    So da bini wieder einisch, zum letschte Mal, denn mis Jahr isch dure, so schnell isch es gange, jetzt wetti no vo de letschte zwei Moenet echli verzelle.    Nachdem ich Wiehnachte und Neujahr in Buenos Aires verbracht han, bini denn loszoge Richtig Iguazu Faell. Dur en Insidertipp hani de  unturischtisch Zug "El Gran Capitan" gno, anstatt de Bus, wo 3 Mal tuerer gsi waer. De Zug haett eigentlich selle i 22 Stund acho, aber mir hend 40 Stund brucht. Erschtens hed er bi de Abfahrt 7 Stund Verspoetig gha und unterwaegs isch er auno grad kaputt gange, so dass mer denn grad zwei Naecht i dem echli unbequeme Zug verbracht hend. Aber d Fahrt saelber isch cool gsi, ich bi die einzig Turischtin gsi, suscht alles nur Argentinier und die hend mi denn grad is Business vom "Mate Tee trinke" igfuehrt. De Tee isch  so bitter, dassi gseit han, nei danke aber irgendwie chunt mer dri und am Schluss hanis richtig gaern uebercho. De Zug isch so langsam dur d Gaegend tuckered, dass mir amigs ide Gaeng gsaesse sind und uf beide Siite isch offe gsi, meh haett aso easy choenne usegheie, aber natuerlich hemmer ned bloed ta.  Ja und denn bini aendli bi dene Iguazu Faell acho, has grad vo beide Siite agluegt, vo de argentinische und de brasilianische Siite. De Ort hed oeppis Magisches, ich bi nuemme usem Stuuhne usecho und  die Energie, wo sich verspruet hed, hed mer richtig gmerkt. Es super Erlaebnis. Am Abig bini denn uf de Camping Platz mit dene Argentinier, woni im Gran Capitan kaenneglernt han, go choche und go chille und de Mate Tee hed natuerlich ned doerfe faehle.    Uruguay  Vo de Iguazu bini ueber Porto Alegre (Brasilia) Richtig Uruguay greist. In Porto Alegre hani nur en Tag verbracht, aber de heds in sich gha. Es hed voll abegraegnet und alli Luet hend Schutz i Laede gsuecht. Innert Minute hed sich d  Strass zumene Bach entwicklet und alles isch z schwimme cho, wo ned agmacht gsi isch. Und ploetzlich isch en riesigi Ratte zschwimme cho und hed grad bi ues welle s Trochene go sueche, alli hend guessed und mit de Schirm hemmer denn die Ratte wiitergleitet zum naechschte Lade. Ja das isch luschtig gsi. Denn bini no ines Museum, wo irgendwie laehr gsi isch und det heds sone Security Maa gha und ich haett ned doerfe det go foetele, aber schlussaendlich hani de dezuebracht und mir hend zaeme die schraegschte  Foeteli gmacht, en intressanti Begaegnig isch das gsi. So isch de Tag kurzwielig gsi und ich bi denn witers uf Rocha (Uruguay). Am Morge am Fuefi, wo alles no stockdunkel gsi isch, hed mi de Bus ufere Hauptstrass useglah. So hani mit mim ganz Gepaeck muesse 2km is Doerfli Rocha laufe. Det acho, hani grad en Bus uf La Paloma, de erschti Strandort vo Uruguay, gno. Bim Ichecke is Hostel hani en Argentinier, de Gabriel, kaenneglernt, wo es Auto gha hed und ich bi denn mit ihm die ganze Straend vo Uruguay  abgfahre. Ich has richtig gnosse, dassi so mobil gsi bin, mal ned uf die oeffentlichi Verkehrsmittel agwiese zsi, mir hend choenne det hi, womer hend welle, wo mit Bues gar ned anecho bisch. Mir sind maengisch nur s zweite, maengisch z dritte oder z vierte gsi, alles Argentinier, es hed gwimmled vo dene, es isch drum grad Feriezit gsi.  Nach nur 10 Taeg hani Uruguay wieder verlah, es isch zschoen gsi, die Straend, das Meer, die Luft und die Stimmig, en fantastische Abstaecher isch das gsi. In Montevideo hani  denn no en 40km Bikestrandtour gmacht, bevor ich d Faehre gno han nach Buenos Aires. Montevideo isch richtig en grueni Stadt, ueberall Baeum und ich ha mi da sehr sicher gfuehlt. Uruguay hed ja de Ruef wie d Schwiz in Europa und au waeg ihrne Banke. Alles hed au raecht sin Pris gha, meh hed ned choenne meine, meh seig in Suedamerika, alles isch zimli tuer gsi.    Argentinie  In Buenos Aires hed mir denn de Gabriel mit sim Auto d Stadt mal no vonere andere Siite zeigt, mir sind ned a die  touristische Ort ane und go aesse simmer ines riesigs bekannts Fleischrestaurant. Ha sones grosses Fleisch verdrueckt, dassi nachher halbe en Ueberdosis gha han und mirs denn 3 Stund schlaecht gsi isch. Aber trotztdem heds sichs glohnt, das "Asado" zaesse.  Denn hani de Bus gno uf Bariloche, 20h. Doch en Streik heds wieder verzoegered, dassi echli zunere normale Zit acho bin. So bini am Abig am Elfi acho und alli Hostels sind usbueched gsi. So hani i letschter Sekunde no es Hotel gfunde, 3 Staern. Ha es  Zimmer mit 3 Better gha, TV und eignigs Bad. Ich ha gmeint, ah cool jetzt bini ellei aber nei am Zwoelfi sind no 3 Argentinier ichecked. Die hend wiederum es Auto gha und mir sind de naechschti Tag alli zaeme i Nationalpark Huapi gfahre und sind i bitterchalti Seen go bade. Mir hend eis Gaudi gha. Denn am naechschte Tag hani d Chrigi vo de Schwiz troffe und mir sind go bike und sind imene Doerfli, sone Schwizer Kolonie acho, es isch krass gsi, ha gmeint, ich seig ide Schwiz. Mir hend denn grad no eine obedrufta  und hend ues es feins, fascht so wie ide Schwiz, Fondue goennt. Am naechschte Tag bini denn ellei go bike, 24km ueber Stock und Stei imene Wald, wo so gspaengstig usgeseh hed, will d Baeum so spezielli Wurzle und Farb gha hend. Isch cool aber au straeng gsi.  Denn bini wieder ellei witergreist und ha de Bus 14h uf Mendoza, das Wiiparadies, gno. Det bini mit zwei Israelis en Velo-Wiitour go mache und sind vo Bodega zu Bodega gfahre, hend ues verfahre usw. Doch die meischti Zit hemmer imene Biergarte  verbracht und hend die verschiedenschte Biers probiert, bis mir denn kurvig wieder heigfahre sind. Denn hani auno en Schwizer troffe, wo scho 25 Jahr in Mendoza laebt, er hed mir die intressantische Gschichte ueber Argentinie choenne verzelle, ueber die politisch Lag und ueber s Laebe. Isch cool gsi.  Denn bini witers uf Cordoba, das isch en richtigi Studentestadt, det hani d Chrigi wieder atroffe und mir sind "El Cumbrecita" go aluege, super schwizerisch isch das wieder gsi. Denn bini witers ufe Richtig  Norde. Und d Landschaft hed sich immer wie meh veraendert. In Cafayate hani denn wieder es Bike usglehnt und bin 50km dur en unuebertraeffbar schoeni Mondlandschaft gfahre. Die Bikefahrt dur die Quebrada de Cafayate wirdi niemeh vergaesse, so oeppis Idrucksvolls hani saelte gseh, die Felse hend sich immer wieder veraenderet, ide Form sowie ide Farb, es isch krass geil gsi. Ich bi de ganz Tag unterwaegs gsi.  Leider hani Cafayate denn muesse verlah und bi witers uf Salta, das isch en easy Stadt und d  Atmosphere isch super relaxed gsi. Det hani denn de Kolumbianer, de Jose, und d Argentinierin Carla kaenneglernt. Mir sind denn nach Salta grad witers ines chliners Hippiedoerfli, wo Purmamarca gheisse hed. Det heds en Salzwueschti gha (Grandes Salinas) und au wieder so farbigi Baerge. Ei Baerg hed 7 verschiedeni Farbe gha, wie agmalt isch es gsi. Bi dere Kulisse simmer viel go wandere und foetele.  Denn sind de Jose und ich ellei witers uf Iruya. Das isch im hinterschte Egge vom Norde vo Argentinie ide  Baerge. Mitem Bus simmer nur so dur engi steinigi Strasse gfahre, es hed graegnet und es isch ned eifach gsi, so rissendi Fluess z ueberquere. Und prompt isch es passiert, de Bus isch im Fluss steckeblube, zmitzt ide Nacht, es isch bitterchalt gsi und mir hend muesse warte. Alles hed nuet gnuetzt, sie hend de Bus ned usem Fluss bracht und so isch nach 2 Stund denn en andere Bus cho und mir sind alli froh gsi, dass mer hend choenne witers und ad Waermi. Am naechschte Tag hemmer Iruya denn bi Tagesliecht  gseh und es isch so munzig gsi, richtig es haerzigs Baergdoerfli. Mir sind wieder echli go laufe und meh isch schnell is Schnuufe cho, es isch entweder steil ufe oder steil abe gange. Das isch denn de letschti Ort gsi in Argentinie. De Norde hed mir speziell guet gfalle und wie wiiter ufe dass mer reist und sich a Bolivia gnoechered hed, desto meh isch au de Ifluss vo de indigene Luet und vom "richtige" Suedamerika cho. Argentinie isch sehr es entwicklets Land und maengisch bin ich mir gar ned vorcho, dassi in  Suedamerika bin.